NW-boere fnuik ‘rowers’ en polisiebeampteArgieffoto Ses verdagtes, waaronder ŉ polisiebeampte, is tydens ŉ gesamentlike poging deur boere van die Wolmaransstad-omgewing en die polisie vir sameswering om ŉ misdaad te pleeg aangekeer. Lt.kol. Pelonomi Makau, provinsiale polisiewoordvoerder van Noordwes, het Donderdag gesê die verdagtes, almal mans tussen 24 en 52 jaar oud, is Dinsdag op ŉ plaas in die omgewing aangekeer. “Die polisie is ontbied nadat ŉ verdagte Volkswagen Polo met ses insittendes deur boere opgemerk is. Vyf insittendes het weggehardloop toe die voertuig voorgekeer is,” het Makau gesê. “Die boere het reeds ‘n 24-jarige verdagte aangekeer toe die polisie by die toneel opgedaag het. Twee van die verdagtes wat weggehardloop het, het hulself op die toneel aan die polisie oorgegee.” Die ander drie verdagtes is langs die N12-pad in hegtenis geneem waar hulle geryloop het. Die polisie het die verdagtes se voertuig deursoek en op ŉ bloulig van die polisie, boeie, forensiese sakkies en twee onwettige vuurwapens afgekom. “Verdere ondersoek het vasgestel dat die 52-jarige verdagte ŉ polisiebeampte is wat in Gauteng werksaam is. Hy was na bewering ook in besit van ŉ polisie-aanstellingsertifikaat.” Die polisie het tydens inhegtenisnemings beslag gelê op altesaam drie vuurwapens. Die verdagtes sal na verwagting Donderdag in die Wolmaransstad-landdroshof verskyn op aanklagtes van sameswering om ŉ huisroof te pleeg en die besit van onwettige vuurwapens en ammunisie. Lt.genl. Baile Motswenyane, polisiekommissaris van Noordwes, het die boere en polisie geloof vir hul goeie samewerking en vinnige reaksie wat tot die verdagtes se inhegtenisnemings gelei het.